Vážený pán prezident, Vážené poslankyňe, poslanci,

Magnificencie, spektability, honorability,

Milé dámy, páni, ctené slávnostné zhromaždenie!

Je mi veľkou cťou, privítať vás na dnešnom slávnostnom koncerte usporiadanom pri príležitosti 80. výročia založenia Slovenskej technickej univerzity v Bratislave.

Udalosť, ktorú si dnes **pripomíname**, nie je vnútornou záležitosťou jednej školy.

Naši predchodcovia dlho bojovali za založenie tejto vzdelávacej a vedeckej ustanovizne. Paradoxne, po vzniku prvej Československej republiky, keď Slovensko očakávalo oslobodenie spod národnostného útlaku, rozvoj hospodárstva i školstva,

nebolo mu dožičená nielen obnova troch vysokých škôl zavretých v roku 1918, ale ani založenie aspoň ekvivalentnej novej.

Osemnásť rokov predkladali významné **osobnosti** požiadavky na zriadenie vysokej školy technickej na území Slovenska. Najvýraznejším bol profesor Michal Ursíny a po jeho smrti v 1933 profesor **Jur Hronec**. Za jej zriadenie sa zasadzovali študentské spolky Kriváň, Detvan, Zväz slovenského študentstva, slovenské pobočky Československých inžinierov, Klub inžinierov Slovákov. Dokonca vznikol *Akčný výbor pre dobudovanie vysokých škôl na Slovensku*, neskôr zmenený na *Akčný výbor pre postavenie techniky.* V roku 1936 adresovali **výzvu vláde** republiky Československej v podobe **rezolúcie s podporou viac ako 500** miest, obcí a organizácií.

**Prijatie** zákona po takmer dvoch desaťročiach opakovaných snáh o jej založenie, predstavovalo **míľnik** v emancipačnom snažení Slovenska, **v budovaní národnej identity, na ceste k samostatnosti. Bolo rozhodujúcim pre nasledujúci hospodársky a sociálny rozvoj Slovenska.**

Samotné prijatie zákona nebolo definitívnou výhrou. Bolo ho treba naplniť. Zložité **vojnové obdobie** si vyžiadalo mnoho osobného nasadenia a enormného vypätia síl.

Dnes si málo uvedomujeme **ťažkosti**, ktoré museli naši predchodcovia **prekonávať**, aby položili základ moderného vysokoškolského vzdelávania pre Slovákov na Slovensku.

A na jeho počiatku stála skupina presvedčených ľudí, ktorí bojovali za dôležitú ustanovizeň pre národnú identitu, ale hlavne pre zabezpečenie existenčných potrieb Slovákov ako národa. **Osobitný prínos** do tohto snaženia vniesol profesorom **Jur Hronec**, neskôr prvý rektor.

Škola **nadviazala** na bohatú históriu univerzitného technického vzdelávania na území Slovenska z dávnejších čias Banskej akadémie v Banskej Štiavnici, ktorej **teoreticko-praktická metóda** **vyučovania** sa stala zlatým štandardom moderného univerzitného vzdelávania v širokom medzinárodnom kontexte.

Po vojne boli z tejto školy postupne odčlenené viaceré pracoviská, aby vznikli nové školy – VŠVU, SPU, TU Zvolen, TUKE. Zákon o zriadení vysokej školy technickej na Slovensku bol preto prelomovým momentom pre širšiu skupinu škôl.

Slovenská technická **univerzita dnes** je **modernou** technickou univerzitou. Vychováva cca 13 000 študentov v prakticky všetkých technických disciplínach a časti prírodných vied a manažmentu vo všetkých stupňoch štúdia a 5000 frekventantov celoživotného vzdelávania.

Sme plne kompatibilný s európskymi štandardami, získali sme ECTS Label aj DS Label od Európskej komisie, máme niekoľko medzinárodných akreditácií, začíname byť uvádzaní v rebríčkoch svetových výskumne intenzívnych univerzít anglicky hovoriaceho sveta.

STU dnes má 1400 tvorivých pracovníkov a vychovala viac ako 150 tisíc absolventov, inžinierov. Tí patria k najžiadanejším na trhu práce, dosahujú najvyššie nástupné platy, rýchly kariérny rast a mnohí sa stávajú znamenitými manažéri úspešných podnikov. V hodnotení TREND TOP manažér roka skoro pravidelne 5-6 z 10 nominácií bývajú absolventi STU.

A čo viac si škola môže priať? A predsa: lepšie podmienky na prácu.

Za posledné roky sa ich už čiastočne podarilo na STU zlepšiť. Využili sme kombinácií štrukturálnych fondov EÚ a legislatívnych možností hospodáriť s majetkom a podarili sa malé zázraky.

Môžem smelo povedať, že sme zrealizovali **najrozsiahlejšiu** obnovu univerzity za posledných 50 rokov. A prvé výsledky sa dostavujú: znížili sme emisie skleníkových plynov a spotrebu energií o 1mil. € ročne. Lepšie podmienky na výchovu nám prilákali viacej nadaných študentov. Vďaka dobre vybaveným laboratóriám sme získali najviac projektov z programu Horizont 2020 spomedzi inštitúcií na Slovensku. Ale stále to nestačí, stále nie sme na konci, sme len asi v polovici obnovy.

Ak sa STU dofinancuje a dobuduje, môže sa stať Slovenskou výkladnou skriňou na úrovni špičkových európskych kvalít. A kvalita je presne to, na čo sa budeme musieť maximálne sústrediť v nasledujúcom období.

Pre technickú univerzitu sú dôležité **partnerstvá**. S podnikmi, štátnou a verejnou správou a samosprávou, ale aj s domácimi a zahraničnými univerzitami a výskumnými inštitúciami. Dovoľte mi, aby som na tomto mieste **poďakoval** všetkým našim **partnerom**, nielen formálnym, ale naozaj všetkým, za ich náklonnosť, podporu a spoluprácu. Spoločne vytvárame a budujeme lepšie Slovensko. Pre ľudí. Ďakujem im všetkým, **ďakujem učiteľom** z ďalším kolegom za ich príspevok k tomuto spoločnému dielu.

Som hrdý na STU, na to, že máme česť i záväzok pokračovať v odkaze Jura Hronca a jeho generácie, bojujúcej za zriadenie vysokej školy technickej na Slovensku.

Ďakujem Vám všetkým!

-

V Bratislave, 19.10.2017,

Prejav rektora pri príležitosti slávnostného koncertu Slovenskej filharmónie v Redute k 80. výročiu založenia Slovenskej technickej univerzity v Bratislave.